Ιόνιος πόρος

Ιόνιος πόρος καλείτο στην αρχαιότητα, σύμφωνα με αρχαίους γεωγράφους, το στενότερο εύρος του Ιονίου Πελάγους (Ιονίου Πόντου) και συγκεκριμένα ο πορθμός του Ότραντο, που έχει εύρος 42 μιλίων και ιδιαίτερα μεταξύ των ακρωτηρίων Σάντα Μαρία ντι Λέουκα και Λιγκουέττα.

Σημειώνεται ότι ο Ιόνιος πόρος είχε μεγάλη στρατηγική σημασία, λαμβάνοντας υπόψη τα δεδομένα της τεχνολογίας και της ναυπηγικής της εποχής, όπου ο διάπλους του ήταν ημερήσιας διάρκειας. Τη σημασία του αυτή είχε αντιληφθεί ο Τύραννος των Συρακουσών Διονύσιος ο Πρεσβύτερος ο οποίος και έκτιζε πόλη και φυλάκια στον Αδρία «διανοούμενος τὸν ᾿Ιόνιον καλούμενον πόρον ἰδιοποιεῖσθαι», κατά τον Διόδωρο τον Σικελιώτη.

Πέραν του Διόδωρου του Σικελιώτη, τον Ιόνιο πόρο αναφέρουν, επίσης, οι: Πίνδαρος, Πολύβιος και Σκύλαξ ο Καρυανδεύς.

Παραπομπές

Πηγές 
 Λήμμα Ιόνιος πόρος στη Μεγάλη Ελληνική Εγκυκλοπαίδεια, τόμ. ΙΓ΄, σελ. 88.

Ιόνιο Πέλαγος
Ιστορική γεωγραφία
Πορθμοί της Ιταλίας
Πορθμοί της Αλβανίας